Γ. ΝΤΟΛΙΟΣ: Κυρίες και κύριοι, αγαπητοί φίλοι, κύριοι συνάδελφοι, μπορώ να χρησιμοποιήσω διάφορα πράγματα και θα είμαι πάντα μέσα. 


Θέλω να σας πω μια πρώτη παρατήρηση. Έμεινα πολλές ώρες εδώ, ήθελα να ακούσω, ένοιωθα ότι είχα την υποχρέωση να ακούσω τις παρατάξεις. Διαπίστωσα ότι μιλάμε χωρίς να υπάρχει διαδικαστικό όριο. Μιλάμε πάρα πολλές ώρες, δεν έχει ζωντάνια ο διάλογος. Όταν τελειώνει ένας ομιλητής έχουμε ξεχάσει το τι έχει πει ο προηγούμενος. Ιδιαίτερα σε αυτό το Συνέδριο, στο οποίο πραγματικά αποτελεί ένα καινούργιο ξεκίνημα για τη χώρα και για την Τοπική Αυτοδιοίκηση ο διάλογος θα έπρεπε να έχει μεγαλύτερη ζωντάνια.


Θα φροντίσω λοιπόν να είμαι σύντομος. Εξάλλου επιβάλλεται αυτό και από κάτι άλλο. Ουσιαστικά έχω μια εβδομάδα στο Υπουργείο, μία ημέρα ολόκληρη δεν έχω καταφέρει να καθίσω. Όμως θα επιχειρήσω να επαναφέρω τη συζήτηση, κατά τη γνώμη μου, επί της ουσίας.


Θα ξεκινήσω με ένα ερώτημα. Γιατί δεν προχώρησε η ΝΕΑ ΔΗΜΟΚΡΑΤΙΑ, η προηγούμενη κυβέρνηση, στη διοικητική μεταρρύθμιση την προηγούμενη περίοδο; Επίσημα, γιατί υπήρχε η παγκόσμια οικονομική κρίση. Είναι ειλικρινές αυτό, είναι αλήθεια αυτό; Ποια είναι η άποψη της Τοπικής Αυτοδιοίκησης; Ποια είναι η άποψη των Ελλήνων πολιτών;


Δεν προχώρησε γιατί δεν είχε τη βούληση. Δεν πιστεύει σε αυτού του είδους τη μεταρρύθμιση, ποτέ δεν πίστευε. Δεν προχώρησε, γιατί δεν είχε πολιτικά αποθέματα την περίοδο που έφτασε η συζήτηση στο ζενίθ της. Δεν υπήρχε τέτοιο ενδεχόμενο. Όλοι το έχουμε αντιληφθεί.


Η επίκληση της οικονομικής κρίσης ήταν προσχηματική, για αυτό δεν προχώρησε την προηγούμενη περίοδο η διοικητική μεταρρύθμιση.

Σήμερα και ο αρχηγός της ΝΕΑΣ ΔΗΜΟΚΡΑΤΙΑΣ ο κύριος Σαμαράς και ο κύριος Παυλόπουλος που μίλησε χθες, επικαλούνται την οικονομική κρίση, την οικονομική δυσχέρεια, την αδυναμία της κυβέρνησης, όπως την χαρακτηρίζουν, να διαθέσει τους απαραίτητους κατά αυτούς πόρους, για να αναβάλουμε επ’ αόριστο την διοικητική μεταρρύθμιση, δηλαδή, να την ματαιώσουμε.

Η πρώτη επισήμανση είναι ότι υπάρχει συνέπεια απέναντι στην ιδεολογία της, απέναντι στην πολιτική της διαδρομή, στην οποία δεν χρειάζεται να θυμηθούμε το ποια ήταν η στάση της όλες τις καίριες στιγμές που ψηφίστηκαν μεγάλες μεταρρυθμίσεις και βεβαίως για την Τοπική Αυτοδιοίκηση.

Ο κύριος Παυλόπουλος ειδικά χθες που τον άκουσα αναφέρθηκε στα νέα παρακρατηθέντα, όπως τα ονόμασε. Δεν πρόκειται περί νέων παρακρατηθέντων, πρόκειται περί άδειων ταμείων. Υπάρχει κανένας Έλληνας, υπάρχει κανένας άρχοντας της Τοπικής Αυτοδιοίκησης που δεν το γνωρίζει αυτό; Πρόκειται περί άδειων ταμείων. Παρακρατηθέντα θα μπορούσαν να χαρακτηριστούν.

Εμείς αυτό το ο οποίο έχουμε να πούμε είναι ότι αναγνωρίζουμε το έλλειμμα που υπάρχει μεταξύ των πόρων που έχουν διατεθεί και αυτών που, σύμφωνα με τους νόμους, έπρεπε να διατεθούν. Το είπε ο Πρόεδρός μας χθες έτσι ακριβώς. Θέλω να το κρατήσετε αυτό που είπε ο Πρωθυπουργός, θέλω να κρατήσετε αυτό, το οποίο λέω εγώ σήμερα, ότι αναγνωρίζουμε το έλλειμμα, το οποίο έχει προκύψει.

Θέλω να κάνω και μια αναφορά σε αυτό που είπε ο Υπουργός, ο κύριος Ραγκούσης, ότι σε καμία περίπτωση δεν είπε ότι δεν αναγνωρίζει αυτό το έλλειμμα. Όμως, εν πάση περιπτώσει, επικαλέστηκε μια άλλου είδους κουλτούρα, μια άλλο είδους τακτική. Είπε «Δεν μου αρέσει να γυρίζω από αίθουσα σε αίθουσα και να τάζω σε κάθε αίθουσα, να δίνω και μία υπόσχεση, η οποία αφορά αριθμητικά τις πιστώσεις».

Κρατήστε λοιπόν τις δεσμεύσεις του Πρωθυπουργού και την αναγνώριση του προβλήματος – επαναλαμβάνω – που από τη δική μας την πλευρά γίνεται.

Τώρα όσον αφορά εμάς, γιατί ακούστηκε από αρκετούς ομιλητές ότι είναι ένα κείμενο πολύ φτωχό, είναι ένα κείμενο που δεν ανταποκρίνεται στις προσδοκίες, ότι είναι ένα κείμενο, το οποίο θέλει ριζική αλλαγή και όχι βελτίωση, συμπλήρωση ή διόρθωση.

Εμείς προεκλογικά δεσμευτήκαμε ότι θα προχωρήσουμε στη διοικητική μεταρρύθμιση της χώρας. Ήμασταν πολύ συγκεκριμένοι στο πρόγραμμά μας, δεν είπαμε αφηρημένα πράγματα. Οι δεσμεύσεις του προεκλογικού προγράμματος υλοποιούνται με τις αποφάσεις της σημερινής κυβέρνησης. Ποιο είναι το περιεχόμενο και των προεκλογικών μας δεσμεύσεων και των σημερινών αποφάσεων της κυβέρνησης. Δεν ανθίσταται από τις αποφάσεις των Συνεδρίων της ΚΕΔΚΕ και των Συνεδρίων της ΕΝΑΕ. Το ίδιο είναι το περιεχόμενο. Στα βασικά του στοιχεία, στις βασικές αρχές είναι το ίδιο.

Εμείς λέμε ότι είμαστε σε διαβούλευση μαζί σας. Σας προσκαλούμε λοιπόν να κάνουμε μια ειλικρινή διαβούλευση για όλα τα ζητήματα.  Πόσο μεγάλο θα μπορούσε να ήταν αυτό το κείμενο; Ήταν 50 σελίδες. Ήδη έγινε κριτική  και εγώ θεωρώ ότι μάλλον αυτού του είδους η κριτική ήταν πιο εύστοχη, ότι ήταν ήδη μεγάλο. Πόσο μπορεί να μιλήσουμε και για τις μητροπολιτικές λειτουργίες, γιατί πολύς λόγος έγινε από κάποιον συνάδελφό σας εδώ για τις μητροπολιτικές λειτουργίες ότι δεν τις περιγράφουμε. Μα χρειάζεται να περιγραφούν οι μητροπολιτικές λειτουργίες σε ένα Συνέδριο της ΚΕΔΚΕ; Δεν έχουν περιγραφεί κατά κόρον;  Δεν έχουν αποτυπωθεί σε κείμενα; Σαφώς και αυτές οι λειτουργίες είναι στο διάλογο, είναι σε διαβούλευση, αλλά δεν νομίζω ότι όταν αναφέρεται ως τίτλος αναφερόμενος στις μητροπολιτικές λειτουργίες, είναι σαν να μιλάμε για κάτι άγνωστο. 


Σας προσκαλούμε λοιπόν σε αυτή τη διαβούλευση, την ειλικρινή διαβούλευση. Υπάρχει μια πολιτική συγκυρία. Υπάρχει μια κυβέρνηση η οποία ανταποκρίνεται στις πολιτικές της δεσμεύσεις. Υπάρχει μια κυβέρνηση η οποία αποφάσισε να καταθέσει μία πρόταση για τη διοικητική μεταρρύθμιση, την οποία την έχετε μπροστά σας. Υπάρχει ένας Πρωθυπουργός, ο οποίος έχω την προσωπική άποψη ότι είναι πιο προχωρημένος από όλους μας. Στο Υπουργικό Συμβούλιο, το προτελευταίο, απευθυνόμενος στους Υπουργούς, τους είπε «να είστε γαλαντόμοι». Ότι πολλές μεταρρυθμίσεις στην Ελλάδα δεν προχώρησαν γιατί οι Υπουργοί συνεπικουρούμενοι από την κεντρική κρατική γραφειοκρατία, ήταν τσιγκούνηδες. 


Είναι πολύ καλή η συγκυρία όσον αφορά το κυβερνητικό επίπεδο. Καλύτερη δεν θα μπορούσε να είναι, το είπε ο Πρόεδρος, ο κύριος Κακλαμάνης, όσον αφορά την Τοπική Αυτοδιοίκηση. Υπάρχει μία ΚΕΔΚΕ, υπάρχουν Δήμαρχοι οι οποίοι αποφάσισαν περίπου να υποτριπλασιαστούν. Υπάρχουν Νομάρχες οι οποίοι αποφάσισαν να καταργηθούν.


Σε αυτή λοιπόν τη θετική συγκυρία, την ανάγκη αυτής της μεταρρύθμισης όλοι την υιοθετούμε, ποια ήταν η στάση των κομμάτων; Τι είπε ο κύριος Σαμαράς χθες; Να την αναβάλλουμε. Να ανοίξουμε έναν ακόμη μεγαλύτερο διάλογο, έναν ατέρμονο διάλογο. 


Οι άνθρωποι της Τοπικής Αυτοδιοίκησης και εγώ είμαι ένας από αυτούς και οι άνθρωποι της ελληνικής περιφέρειας ιδιαίτερα, αντιλαμβάνονται αυτές οι αναβολές οδηγούν σε ματαιώσεις. 


Το ΚΟΜΜΟΥΝΙΣΤΙΚΟ ΚΟΜΜΑ ήταν συνεπέστατο. Μας είπε ότι δεν συμφωνούν κυρίως γιατί θα μειώσουμε το κράτος. Έτσι αντιλήφθηκε την κεντρική ιδέα. Είναι συνεπές με τις θέσεις του, με τη στάση του, διαφωνούμε απόλυτα όσον αφορά αυτή τη προσέγγιση.

Λίγο έτσι με εξέπληξε και ο κύριος Τσίπρας και ο κύριος Γκοτσόπουλος. Πολύ μεγάλη ένταση ιδιαίτερα από τον κύριο Γκοτσόπουλο, όχι από τον Πρόεδρο του ΣΥΡΙΖΑ, πολύ μεγάλη ένταση στις επισημάνσεις τις οποίες έκανε. Έχω τη γνώμη ότι επιχειρούσε να κλείσει την πόρτα του διαλόγου. Νομίζω ότι ο ΣΥΡΙΖΑ έχει πάρει μία πολιτική απόφαση να διαφωνήσει και εδώ θα πρέπει να το λάβουμε υπόψη μας και να περάσει αυτό το μήνυμα, ότι πρόκειται περί πολιτικής απόφασης. Εμείς είμαστε ανοικτοί στο διάλογο, τα συζητάμε όλα και θα επισημάνω  κάποια πράγματα για να γίνει αντιληπτό.


Ο ελληνικός λαός, οι Έλληνες πολίτες, εκτός από την ΚΕΔΚΕ και την ΕΝΑΕ, εκτός από τους ανθρώπους της Τοπικής Αυτοδιοίκησης, επιθυμούν να προχωρήσουμε στην μεταρρύθμιση, να διορθώσουμε το κράτος, ξεκινώντας βεβαίως από το κεντρικό κράτος. 


Έτσι λοιπόν διαμορφώνεται η πολιτική συγκυρία. Εκείνο που έχω να πω, είναι να ζητήσω τις παρατάξεις εδώ και τα κόμματα, να αναθεωρήσουν τη στάση τους. Εμείς είμαστε ανοικτοί στο διάλογο, είμαστε ανοικτοί στη συζήτηση. Να μην μετατρέψουμε τα δευτερεύοντα ζητήματα σε κυρίαρχα και ματαιώσουμε ένα εγχείρημα σε μια εποχή που είναι πάρα πολύ ώριμο. Δεν υπάρχει πάντα αυτή η ωριμότητα. Δεν είναι εύκολο να διαμορφώνονται τόσο θετικές συνθήκες για ένα τόσο μεγάλο εγχείρημα. 


Εμείς λοιπόν καταθέσαμε μια πρόταση. Πριν καταθέσουμε την πρόταση, ξεκινήσαμε τη μεταρρύθμιση στη χώρα από το κράτος. Μικρύναμε την κυβέρνηση. Δεν είναι ασήμαντο. Δεν ακούστηκε. Θέλουμε να το περάσουμε ότι «Και τι έγινε;» Δεν είναι καθόλου έτσι τα πράγματα. Η μεταρρύθμιση ξεκινά από το κεντρικό κράτος και το πρώτο μήνυμα έστειλε ο ίδιος ο Πρωθυπουργός με τον αριθμό των Υπουργείων, τον αριθμό των Υπουργών, τον αριθμό των κυβερνητικών στελεχών. 


Βεβαίως, το σχέδιο το οποίο καταθέσαμε πρέπει να έχει μία συνέπεια όσον αφορά το Σύνταγμα και δεν το λέω μόνο γιατί θα πρέπει να ανταποκριθεί στη συνταγματική επιταγή που λέει ότι το κράτος πρέπει να υφίσταται στην περιφέρεια, να είναι αποκεντρωμένο. Θα έπρεπε να το ανακαλύψουμε αν δεν υπήρχε στο Σύνταγμα, για να έχει το κράτος συνέχεια. Με ποιον τρόπο λέμε να το κάνουμε αυτό; Διαλέξαμε έναν τίτλο και είπαμε με τις Γενικές Διοικήσεις. Τι σκεφτήκαμε; Σκεφτήκαμε, πρώτον, επεκράτησαν και οι σκέψεις, ακούστηκαν και στο Υπουργείο, ότι είναι καλό να μην είναι τόσοι Γενικοί Διοικητές όσοι και οι Περιφερειάρχες. Είχαμε κακή εμπειρία από τη Νομαρχιακή Αυτοδιοίκηση, την είχα και εγώ προσωπικά, με τους Περιφερειακούς Διευθυντές τότε. Θυμάστε, πόλεμος. Ένας πόλεμος μέχρι που εξαλείφθηκαν οι Περιφερειακοί Διευθυντές. Πόσες να κάνουμε; Να κάνουμε λιγότερες, 7. Πού; Στα φυσιολογικά, στα γνωστά αστικά κέντρα της χώρας. Στα αστικά κέντρα στα οποία έχουν φυσιολογικές αναφορές, όλη η πέριξ Περιφέρεια. Δεν έγινε με έναν αβασάνιστο τρόπο. Δεν έγινε με έναν τρόπο ο οποίος είχε κάποιους άλλους στόχους. 

Επιλέξαμε λοιπόν 7 αστικά κέντρα για να κάνουμε τις Γενικές Διοικήσεις. Μα είναι πολύ μακριά. Σαφώς και είναι μακριά. Αν ήταν να τους έχουμε πολύ κοντά, θα μπορούσαμε να κάνουμε και 13, θα μπορούσαμε να κάνουμε και 25. Λέμε ότι είναι υπεραρκετές 7. Αντένες υπάρχουν, Υπηρεσίες του κράτους θα παραμείνουν σε όλους τους Νομούς. Να λοιπόν μια σκέψη που ακούστηκε νομίζω και εδώ, θα μπορούσε να υπάρχει ένας υπηρεσιακός παράγοντας ο οποίος θα βρίσκεται στο επίπεδο του Νομού, ανοικτή είναι η συζήτηση, για να μπορεί να προΐσταται των Υπηρεσιών του κράτους και να εξυπηρετεί τους πολίτες στο επίπεδο του Νομού.

Περιφερειακή Αυτοδιοίκηση. Επιχειρήθηκε να υποτιμηθεί το ότι η διαχείριση του Κοινοτικού Πλαισίου Στήριξης περνάει στις αιρετές Περιφέρειες. Μα αυτό δεν ήταν ο καημός μας; Αυτό δεν ζητούσαμε εδώ και δεκαετίες; Για να δούμε πώς πάνε τα Κοινοτικά Πλαίσια Στήριξης στην Ελλάδα. Τρία λόγια θα πω μόνο.

Καταρχήν τα επιλέξαμε, τα διεκδικήσαμε μάλλον, με μια συγκεκριμένη επιχειρηματολογία. Όταν πηγαίναμε στην Ευρωπαϊκή Ένωση λέγαμε ότι υπάρχουν ανισότητες μεταξύ των Περιφερειών της χώρας, απαιτούνται Κοινοτικά Πλαίσια Στήριξης για να πετύχουμε την εξίσωση αυτών των ανισοτήτων στο μέτρο του δυνατού. Βεβαίως υπήρχε και ένας στόχος σύγκλισης της οικονομίας μας με τις οικονομίες του μέσου όρου της Ευρωπαϊκής Ένωσης. 

Όσον αφορά το δεύτερο, την σύγκλιση της οικονομίας, τα πήγαμε καλά. Δεν πετυχαίναμε πάντα τους στόχους όσον αφορά τον βαθμό της σύγκλισης, σε κανένα Κοινοτικό Πλαίσιο Στήριξης δεν το πετύχαμε, αλλά τα πήγαμε ιδιαίτερα άσχημα, κυριολεκτικά πιάσαμε πάτο, όσον αφορά την σύγκλιση του επιπέδου ανάπτυξης μεταξύ των Περιφερειών της χώρας. Τι ενοχοποιήσαμε για αυτό, αγαπητοί συνάδελφοι, από την περιφέρεια ιδιαίτερα; Δεν θέλω να αποκλείσω από την συζήτηση αυτή σε καμιά περίπτωση τους αυτοδιοικητικούς της Αθήνας, γιατί περιφέρεια υπάρχει και μέσα στην Αθήνα και στην Θεσσαλονίκη υπάρχει περιφέρεια, οικονομικός είναι ο όρος, τι ενοχοποιήσαμε για αυτό; Το ότι την διαχείριση την είχε το κράτος. Το ότι εσείς ήσασταν πάντα οι υφιστάμενοι. 

Τι ζητούσαμε ως πρώτιστο στόχο, κύριο στόχο; Να πάρουμε την διαχείριση των Κοινοτικών Πλαισίων Στήριξης εμείς. Δεν υπάρχει καμιά χώρα της Ευρωπαϊκής Ένωσης, στην οποία την διαχείριση των Κοινοτικών Πλαισίων Στήριξης να την έχουν τα Υπουργεία. Είμαστε η μοναδική χώρα. Τι είναι η Τοπική Αυτοδιοίκηση; Είναι δικαιούχοι. Τελικοί δικαιούχοι λεγόταν παλιά νομίζω, δικαιούχοι λέγονται τώρα, αυτές είναι οι μεγάλες διαφορές, μα αυτοί είναι οι ιδιοκτήτες σε όλη την Ευρώπη. Οι ιδιοκτήτες αντιμετωπίζονται ως δικαιούχοι. Το έχετε δει το ΕΣΠΑ; Μετά από τρία Κοινοτικά Πλαίσια Στήριξης, κάναμε και ένα τέταρτο, το οποίο δεν μπορούμε να το τρέξουμε. Αυτή η χώρα δεν απέκτησε την δυνατότητα μετά από τόσο μεγάλη εμπειρία, να στήσει ένα δημόσιο σύστημα διαχείρισης των Κοινοτικών Πλαισίων Στήριξης.

Τι έγινε με το ΕΣΠΑ; Φτιάξαμε ένα πολυδαίδαλο σύστημα με ενδιάμεσες αρχές, Αναπτυξιακές Εταιρίες, φορείς και τα λοιπά, οι πολίτες οι οποίοι είναι οι τελικοί δικαιούχοι του προγράμματος, οι μόνοι που είναι τελικοί δικαιούχοι, δεν έχουν καταλάβει τίποτα και φυσικά η καθυστέρηση είναι μεγάλη. Στην ουσία, υπήρχαν και ευτελείς στόχοι σε αυτή την υπόθεση. Να στήσουμε ένα παραδημόσιο δίπλα στο Δημόσιο. Τι έγιναν οι Δήμοι; Οι 212 είναι πιστοποιημένοι και έχουν την δυνατότητα να εκτελούν έργα. Οι υπόλοιποι δεν έχουν την δυνατότητα. Αυτοί οι Δήμαρχοι και αυτοί οι Δήμοι είναι υποχρεωμένοι να προσφεύγουν όχι μόνο στους Υπουργούς και στα Υπουργεία, αλλά και σε αυτό το παραδημόσιο που επιχειρήθηκε να δημιουργηθεί δίπλα στο Δημόσιο. Αυτό έγινε με το ΕΣΠΑ.

Τι λέει η σημερινή κυβέρνηση; Λέει: να το διαχειριστείτε εσείς το πρόγραμμα. Να το διαχειριστούμε εμείς. Δεν είναι καίρια αλλαγή; Είναι ανεπίτρεπτο, αγαπητοί φίλοι, να προσπαθούμε να το υποβαθμίσουμε αυτό το πράγμα. Κανένας αυτοδιοικητικός δεν μπορεί να το κάνει. Αυτό ήταν το κυρίαρχο ζητούμενο πάντα. Είναι τα μόνα πράγματα τα οποία λέμε ως κυβέρνηση με το σχέδιο που καταθέσαμε; Μιλάμε για αρμοδιότητες. Λέμε, σαφώς και οι αρμοδιότητες πρέπει να περιγραφούν με σαφήνεια, να μην υπάρξουν περιοχές σύγχυσης και είμαστε σε αυτό το στάδιο. 

Θα υπάρξουν αρμοδιότητες του κράτους, γιατί σας είπαμε ότι οι αλλαγές ξεκινάνε από την Κεντρική Διοίκηση που θα μεταφερθούν στην Περιφερειακή Αυτοδιοίκηση, θα υπάρξουν αρμοδιότητες του κράτους που θα μεταφερθούν ακόμη και στους νέους Δήμους, θα υπάρξουν οι αρμοδιότητες της Νομαρχιακής Αυτοδιοίκησης που άλλες εξ αυτών θα μεταφερθούν στην Περιφερειακή Διοίκηση, άλλες στους νέους Δήμους, εκείνο που είναι αναγκαίο, είναι να περιγράψουμε αυτές τις αρμοδιότητες με απόλυτη σαφήνεια. Είμαστε σε αυτό το στάδιο, το ακούσαμε και μέσω της διαβούλευσης, το ακούσαμε κατά κόρον εδώ και να είστε βέβαιοι ότι αυτού του είδους τις επισημάνσεις τις παρακολουθούμε, τις ακούμε με ευλάβεια. 


Ακούστηκε γιατί είπε ο Υπουργός έναν αριθμό, 370, ότι έχουν χαραχτεί τα όρια των Δήμων. Δεν έχει χαραχτεί τίποτα απολύτως. Δεν υπάρχει ενδεχόμενο να υπάρξει νέος χάρτης ερήμην σας. Μαζί θα φτιάξουμε τον νέο χάρτη, στη συνέχεια θα τον θέσουμε στη διαβούλευση και στη συνέχεια θα έρθει στη Βουλή. 


Λογικά πράγματα θα κάνουμε, μαζί θα τα κάνουμε και δεν θα κάνουμε τρελά πράγματα, να το πω έτσι απλά. Θέλουμε να κάνουμε βιώσιμα κοινωνικά σχήματα. Επομένως, τεχνητές συνενώσεις, να ενώσει κανείς περιοχές οι οποίες δεν έχουν καμία συναναστροφή, καμία σχέση, καμία επαφή, δεν θα επιχειρηθεί. Θα είναι εκτεθειμένος όποιος το επιχειρήσει, πολιτικά και εδώ είμαστε και το παρακολουθούμε όλοι μαζί. 


Τα βιώσιμα κοινωνικά σχήματα περιλαμβάνουν και άλλα πράγματα. Υπάρχουν περιοχές της χώρας όπου υπάρχουν αμιγής αγροτικές κοινωνίες. Είναι βιώσιμα αυτά τα κοινωνικά σχήματα που αποτελούνται από μία κοινωνική ομάδα μόνο; 


Να λοιπόν ένα ζήτημα που προέκυψε από τη διαβούλευση, ότι χρειάζεται ένας εμπλουτισμός αυτών των κοινωνιών με ένα πακέτο διοικητών μέτρων που θα φροντίζει να εγκαθιστά υπηρεσίες, δραστηριότητες και ανθρώπους – δεν βρίσκω άλλο ρήμα τώρα, το εγκαθιστά, για τους ανθρώπους – μέσα σε αυτές τις κοινωνίες. 


Λογικά πράγματα θα κάνουμε, θα το διαπιστώσετε πολύ σύντομα και βεβαίως υπάρχει μία λογική την οποία την υιοθετήσαμε αφού την ακούσαμε κατά κόρον σε όλα τα συνέδρια, ότι θα πρέπει να υπάρξει και ένα επαρκές αναπτυξιακό μέγεθος. Είχαμε πει ότι οι Νομαρχίες είναι πολύ μικρά γεωγραφικά και πληθυσμιακά μεγέθη, για να κάνει κανείς ουσιαστικό προγραμματισμό, για να κάνει έναν ουσιαστικό αναπτυξιακό σχεδιασμό και στους Δήμους θα υπάρξει η λογική ότι θα πρέπει να υπάρχει ένα επαρκές αναπτυξιακό μέγεθος. 


Μα όλα είναι πανομοιότυπα; Όλα με τον ίδιο τρόπο θα τα κάνετε; Όχι βέβαια. Προβλέπουμε ότι υπάρχουν ιδιαιτερότητες. Μιλάμε με έναν ιδιαίτερο τρόπο για τις νησιωτικές περιοχές. Μιλάμε με έναν ιδιαίτερο και σαφή τρόπο για τις ορεινές περιοχές. Έχω δει πάρα πολλούς Δημάρχους αυτή την εβδομάδα και ένας εξ αυτών μου είπε ότι η τάδε περιοχή αλλάζει ο καιρός. Είναι στον ίδιο Νομό, αλλά αλλάζει ο καιρός.  Έτσι μου έμεινε το επιχείρημα. Αυτή η περιοχή δεν μπορεί να μην αντιμετωπιστεί με έναν ιδιαίτερο τρόπο. 

Δεσμευόμαστε όμως και εδώ είμαστε για να το παρακολουθήσετε, ότι δεν υπάρχει κανένα ενδεχόμενο να αξιοποιηθεί αυτή η ιδιαιτερότητα, αυτή η αναφορά, ως δρόμος, ως λεωφόρος, για να διαμορφώσουμε άλλους Δήμους στο όνομα δήθεν ιδιαιτεροτήτων.


Υπάρχουν θέματα. Μαζί με τις αρμοδιότητες θα πρέπει να μεταφερθούν και πόροι. Υπάρχει το θέμα της κοστολόγησής τους. Θέλω να πω για τα οικονομικά, μια κουβέντα, μια αναφορά, ότι εμείς λέμε ότι από το φόρο της μεγάλης ακίνητης περιουσίας και από το ΦΠΑ, θα χρηματοδοτήσουμε τις νέες αρμοδιότητες της Τοπικής Αυτοδιοίκησης και των δύο βαθμών. 


Λέμε ότι αυτές οι αρμοδιότητες χρειάζονται και κοστολόγηση. Εν πάση περιπτώσει, είμαστε σε διαβούλευση. Δεν μπορώ να αποδεχτώ όμως ότι χρειάζονται πολλοί μήνες ή και χρόνια για να γίνει η κοστολόγηση αυτών των αρμοδιοτήτων και στη συνέχεια να προχωρήσουμε στα όποια μέτρα θα προχωρήσουμε. 


Ακούστηκαν πολλά πράγματα ήδη στο Συνέδριο της ΚΕΔΚΕ, ήδη έχουμε αρχίσει να κατηγοριοποιούμε, δεν έχει τελειώσει ακόμα η διαβούλευση ακόμη στο διαδίκτυο, να κατηγοριοποιούμε και κάποιες σκέψεις που εκεί ακούστηκαν. Εμείς ακούσαμε με ευλάβεια αυτό το οποίο εδώ διατυπώθηκε, με συγκεκριμένη επιχειρηματολογία που λέει ότι θα πρέπει οι υποψηφιότητες να είναι στο σύνολο των Δήμων ή και στο σύνολο των Περιφερειών. Υπήρχαν σκέψεις οι οποίες επικράτησαν και για αυτό διατυπώθηκε έτσι το κείμενο, ότι θα υπάρξουν αδικίες, θα διακινηθεί μαύρο χρήμα πολιτικό αν η εκλογική περιφέρεια είναι πολύ μεγάλη. Αυτές οι σκέψεις δεν εξανεμίστηκαν και αυτά τα επιχειρήματα, αλλά σαφώς ακούμε με ευλάβεια και τα επιχειρήματα που εδώ ακούστηκαν και έχουν έτσι μια κοινή λογική που λένε ότι θα πρέπει να δημιουργηθεί μία δημοτική συνείδηση ή περιφερειακή συνείδηση κατ’ αντιστοιχία στις Περιφερειακές Αυτοδιοικήσεις.


Ακούσαμε την άποψή σας που διατυπώθηκε εδώ και επιχειρηματολογήθηκε με ιδιαίτερα επαρκή θα έλεγα τρόπο, για τους τοπικούς Αντιδημάρχους, για τους χωρικούς Αντιδημάρχους και τους χωρικούς Περιφερειάρχες. Δεν έχει τελειώσει η διαβούλευση, θα είμαστε σε επαφή μαζί σας, αλλά είναι ζητήματα τα οποία σαφώς και μας απασχολούν. Είναι ζητήματα τα οποία μας απασχόλησαν από την αρχή, είχαμε μια επιχειρηματολογία, ξέραμε ότι υπήρχε και μια επιχειρηματολογία για άλλου είδους επιλογές, ακούσαμε και τη συζήτηση εδώ, αυτό το νόημα έχει η διαβούλευση, αυτό το νόημα έχει η συζήτηση, θα προχωρήσουμε στην τελική διαμόρφωση του κειμένου. 


Βεβαίως ακούστηκαν πολλά θέματα, Συνήγορος του Πολίτη, να υπάρξει ο θεσμός του Συνηγόρου του Πολίτη ο οποίος να αποκεντρωθεί στο επίπεδο της Περιφέρειας και αυτές είναι σκέψεις οι οποίες σημειώθηκαν και βεβαίως το μεγάλο θέμα των οικονομικών της Τοπικής Αυτοδιοίκησης, που ετέθη από όλους. 


Είπα από την αρχή ότι εμείς αναγνωρίζουμε το έλλειμμα. Αναφέρθηκα στην ομιλία του Πρωθυπουργού της χώρας, του Γιώργου του  Παπανδρέου και βεβαίως θα είμαστε σε διαρκή επαφή για να καλύψουμε αυτό το έλλειμμα με ότι επιτρέπει η σημερινή συγκυρία και κυρίως ότι είναι νομοθετημένο, όπως είναι νομοθετημένο να καλυφθεί. 


Θα κάνουμε τα αδύνατα δυνατά κοντολογίς, ιδιαίτερα σε μια περίοδο, που επιχειρούμε να προχωρήσουμε σε αυτή τη μεγάλη τομή, σε αυτή τη μεγάλη μεταρρύθμιση.


Υποτιμήθηκε ο στόχος, αυτό που έχουμε πει, να φτιάξουμε ένα επιχειρησιακό σχέδιο στήριξης της όλης προσπάθειας. Θα το φτιάξουμε αυτό το επιχειρησιακό σχέδιο, θα ξεπερνά τα 4 δις. Πόρους από το ΕΣΠΑ θα έχει κυρίως, τους οποίους έχουμε αρχίσει να τους βρίσκουμε.

Όμως αν έρθω λίγο στην αρχή της ομιλίας μου, θα πρέπει να πούμε ότι μέσα από το ΕΣΠΑ υπάρχουν οι δυνατότητες να περιορίσουμε τους πόρους, οι οποίοι είναι διατεθειμένοι στα κολοσσιαία πράγματι τομεακά προγράμματα των Υπουργείων, για να φτιάξουμε ένα σοβαρό, ένα ουσιαστικό πρόγραμμα, μέσω του οποίου θα στηρίξουμε σε βάθος της τετραετίας αυτή την μεταρρύθμιση. Εξάλλου είμαστε σε διαδικασία αναθεώρησης του ΕΣΠΑ.

Μιας και αναφέρθηκα με αυτό, σας είναι γνωστό ότι οι Περιφέρειες δεν λειτουργούν ως Περιφερειακά Συμβούλια. Δεν ξέρων αν υπάρχουν και κάποια Περιφερειακά Συμβούλια, τα οποία συνεδρίασαν κάποιες φορές, ουσιαστικά λειτουργούν ως ενδιάμεσες Αρχές. Στην αναθεώρηση ο στόχος είναι οι Διαχειριστικές Αρχές της Περιφέρειας να έχουν μια αυτοδυναμία, να μην κάθε πρόταση, που αφορά 100 €, την αποστέλλουν σε κάποια άλλη Διαχειριστική Αρχή και να περιμένουν την έγκριση. Να λοιπόν και ένας στόχος, που είναι επίσης προς την κατεύθυνση της αποκέντρωσης.

Η αναθεώρηση του ΕΣΠΑ είναι ένα μεγάλο ζήτημα και δεν αφορά μόνο τέτοιου είδους ζητήματα. Αφορά την συνολική συγκρότησή του, τη συνολική του διάρθρωση και είναι ένα ζήτημα, το οποίο μας απασχολεί και θα πρέπει να σας απασχολήσει.

Επιτρέψτε μου, κλείνοντας την ομιλία, να πω δυο λόγια για συγκεκριμένα ζητήματα που έχει θέσει η ΚΕΔΚΕ και ο Πρόεδρός της.

ΘΗΣΕΑΣ, υπάρχει ένα έλλειμμα της τάξης του 1,3 δις ευρώ. Ένα μέρος από αυτά, το γνωρίζετε ίσως, τα τετρακόσια περίπου, οφείλεται στη ΣΑΤΑ και στους ΚΑΠ, που με απόφαση της ΚΕΔΚΕ δεν αποδόθηκαν, γιατί το κράτος δεν ήταν συνεπές στις δικές του υποχρεώσεις. Δεν θα μπορούσαμε να το κρύψουμε, είμαστε αυτοί που την προηγούμενη περίοδο είχαμε αναδείξει το ζήτημα αυτό από τη διαδικασία του προϋπολογισμού ακόμη, που λέγαμε ότι πουθενά δεν βρίσκαμε στους προϋπολογισμούς των Υπουργείων πιστώσεις, κωδικούς, οι οποίες να αφορούν τη χρηματοδότηση του ΘΗΣΕΑ. Διακόσια δέκα εκατομμύρια το κράτος δεν τα έχει καταβάλει κατά τη διάρκεια όλων αυτών των ετών. Όμως το έλλειμμα του ΘΗΣΕΑ είναι 1,32 δις. Πως προέκυψε αυτό; Είχε προβλεφθεί να υπάρχει μια ετήσια αύξηση 15% περίπου, ετήσια αύξηση, η οποία δεν υπήρξε ποτέ.

Που βρισκόμαστε σήμερα, τι περιμένουμε να πάρουμε από τον ΘΗΣΕΑ. Καταρχήν, να πω ότι μέχρι το τέλος αυτού του μήνα θα έχουμε τα συμβασιοποιηθέντα έργα, τα πιθανώς δημοπρατηθέντα. Υπάρχει μάλλον και ένας κατάλογο δημοπρατηθέντα και χωρίς οριστική έγκριση και θα τα δούμε και αυτά, για να έχουμε μια εικόνα για το πως μπορούμε να διαχειριστούμε το πρόγραμμα από εδώ και πέρα.

Τι περιμένουμε να πάρουμε από πόρους. Από τους ΚΑΠ 232.000.000, από τη ΣΑΤΑ 200.000.000, από το κράτος, από το Υπουργείο Οικονομικών 151.000.000, σύνολο 586.000.000.

Ζήτησε η ΚΕΔΚΕ παράταση του ΘΗΣΕΑ κατά ένα εξάμηνο. Ήδη έχει υπάρξει παράταξη, κύριε Πρόεδρε, μέχρι το τέλος του 2010. Λαμβάνουμε πολύ σοβαρά υπόψη τη δική σας διατύπωση, που λέει ότι να υπάρξει κατά ένα εξάμηνο ή κατά ένα έτος, αλλά δυνατότητα πληρωμών έως 31/12/11. Πράγματι, είναι μια πρόταση που έχει λογική. Αν θα ενταχθούν νέα έργα ή όχι, θα κριθεί από την αποτίμηση, την οποία θα κάνουμε, τώρα που συγκεντρώνουμε όλο το σύνολο των έργων που έχουν προχωρήσει. Δηλαδή, αυτά τα νούμερα που έχουμε να πάρουμε. Αυτά για τον ΘΗΣΕΑ.

Δυνατότητες τώρα υλοποίησης προνοιακών προγραμμάτων για τις Αναπτυξιακές Ανώνυμες Εταιρείες. Υπήρχε ένα αίτημα των ανωνύμων εταιρειών, αλλά και όλων των Δήμων, αλλά και βεβαίως και της ΚΕΔΚΕ. Εκείνο που ζήτησε από το 2008 ακόμη η ΚΕΔΚΕ ήταν την παράταση της δυνατότητας υλοποίησης προνοιακών προγραμμάτων από τις Αναπτυξιακές Εταιρείες. Εμείς προχθές δώσαμε μια παράταση της δυνατότητας συγκρότησης των δύο εταιρειών, μιας Αναπτυξιακής και μιας προνοιακού χαρακτήρα μέχρι το τέλος του 2010. Μάλλον δεν είναι ικανοποιητική η πρόβλεψη την οποία κάναμε. Στις προθέσεις μας θα είναι άμεσα στο επόμενο νομοσχέδιο, που θα είναι πολύ σύντομα, να υπάρξει διάταξη, η οποία να δίνει τη δυνατότητα στις Αναπτυξιακές Εταιρείες – και το πρόβλημα το έχετε πάρα πολλοί – να διαχειρίζονται προνοιακά προγράμματα. 

Χρηματοδότηση προνοιακών προγραμμάτων. Δεν έγινε κατορθωτό. Έγινε λάθος. Δεν θέλω να αναφέρομαι στην προηγούμενη κυβέρνηση. Κάναμε λάθος, θα χρησιμοποιήσω το πρώτο πληθυντικό πρόσωπο, δεν έχει διασφαλιστεί  η χρηματοδότηση των προνοιακών προγραμμάτων από το ΕΣΠΑ. Κρίθηκαν με τον τρόπο που έγινε η πρόταση ως μη επιλέξιμα. Τι κάναμε το 2009; Το 2009 υπήρξε χρηματοδότηση από εθνικούς πόρους. Τι σκοπεύουμε να κάνουμε το 2010; Υπάρχει χρηματοδότηση, θα υπάρξει χρηματοδότηση και πάλι από εθνικούς πόρους σε περίοδο δημοσιονομικής κρίσης. Τι θα κάνουμε από το 2011 και μετά; Το ψάχνουμε.

Αυτό το οποίο θέλουμε να πούμε όμως ότι δεν είναι δυνατόν να καταργηθούν αυτές οι προνοιακού χαρακτήρα δραστηριότητες, οι οποίες και χρήσιμες είναι και ανέδειξαν, κατά τη γνώμη μου, τον ρόλο και τις ευαισθησίες της Τοπικής Αυτοδιοίκησης.

Κλείνοντας, κυρίες και κύριοι, θέλω να σας πω ότι αυτή η κυβέρνηση έχει μια τύχη, την οποία δεν τη είχε καμία άλλη. Να εύχονται να πάει καλά όλη οι Έλληνες, ακόμη και αυτοί που δεν την ψήφισαν. Ακόμη και αυτοί που δεν σκέφτηκαν ποτέ να την ψηφίσουν. 


Στο συγκεκριμένο ζήτημα το οποίο συζητάμε, υπάρχει η ίδια αγαθή συγκυρία. Υπάρχει η στήριξη της συντριπτικής πλειοψηφίας του ελληνικού πληθυσμού. Υπάρχει η διάθεση η απόλυτα ειλικρινής η δική μας, της κυβέρνησης και υπάρχει και η στάση της Τοπικής Αυτοδιοίκησης, η οποία ανέδειξε μέχρι τώρα έναν ύψιστο βαθμό ωριμότητας. 

Αυτόν τον δρόμο σας καλώ να τον ακολουθήσουμε όλοι μαζί. Σας ευχαριστώ. 

